10
Gueshyaycashanpita Job llaquicushan
1 «¡Cawaytaga yamacashcänami!
Chaymi wichaypa uraypana rimashaj.
Llaquisha cayllawanmi imatapis rimashaj.
2 Tayta Diosta nishaj: ‹¡Ama nimaychu «juchayojmi canqui» nir!
¡Chaypa ruquenga willamay imapita ñacachimashayquitapis!›
3 Nogataga quiquiquimi camamashcanqui.
Chayno camaycämarga ¿imanirtaj ashiycanqui jucha rurashäcunata?
¿Imanirtaj camacächinqui fiyu runacuna mana alli ruramänantapis?
4 Gamga manami runacuna yarpashannöchu imatapis yarpanqui.
5 Gamga manami runacuna cawashannöchu cawanquipis.
6 Chayno camaycämarga ¿imanirtaj ashiycanqui
jucha rurashäcunata, mana allita rurashäcunatapis?
7 Noga juchaynaj cashätaga musyaycanquimi.
Gampa munayniquipita salbamänanpäga manami pipis canchu.
8 Quiquiquimi maquiquiwan ruramarayqui.
¡Cananga illgächimayta munaycanqui!
9 Mitullapitami ruramarayquipis.
Cananga ¿yapaychu polbuman ticrarachimanqui?
10 Cuwäju lëchita tintichejnömi cuerpöta camacächishcanqui.
11 Gammi tullöcunatawan ancöcunata charinacachir camacächishcanqui.
Aychäcunata, garäcunatapis yurichishcanqui.
12 Cawachimarayqui, cuyamarayqui.
Alli ricamashpayquimi cawaycächimanqui.
13 «Cananmi ichanga musyä shongullayquicho yarpapaycämashayquita.
14 Juchata ruranäpaj cashanta mana cashantapis ricapaycämarayqui,
juchata ruraptëga castigamänayquipaj.
15 Juchata rurasha carga manami salbacönachu.
Juchaynaj carpis uysurayllami uysuräcö.
Manacajmanmi churamashcanqui, llaquicaycächimanqui.
16 Uysuraycashäpita ricäramuptë gamga liyunnömi gaticachämanqui.
Ushacächimänayqui-cashami tucuyta ruraycanqui.
17 Nogapa conträ testïgucunaga manami pishinchu.
Gam nogapäga mas masnami rabyaycanqui.
¡Suldärucunanömi jananman-jananman ñacaycächimanqui!
18 «¿Imapäraj yurichimarayqui?
Pipis manaraj ricamaptin mamäpa pachallanchöna wañucöman caran.
19 Mamäpa pachallanpitana pampaycamanman caran.
Chauraga imaypis mana cashanönami cäman caran.
20 Noga wallca timpulla cawanäpaj caycaptëga
ama ñacachimaynachu ari.
Rätullapis cachaycamay ari cushisha goyapärinäpaj.
21 Chaypitaga imaypis mana cutimojnami aywacushaj.*
Aywacushaj yanauyaycaj chacaymannami.
22 Chay pachaga caycan yana mancapa siquinno yanauyaycajmi, pasaypa mana allimi.
Chaychöga manami achquipis canchu.»
* 10:21 Sal. 39.13