54
Diospa cuyacuynenga imaypis chaynölla cashan
1 «Imaypis wawata mana tarej warmi fiyupa cushicuy.
Gam imaypis mana gueshyacoj warmi cushicuypita cantay.
Runan cachaycusha wawata mana tarej warmimi
runayoj warmipita mas achca wawata tarenga.»*
Tayta Diosmi chayno nisha.
2 «Witichinalla tolduyquita jatunyächiy.
Tiyaycashayqui tolduyquitaga mashtar sumaj chutay.
Tolduyquita chariraj wascacunata jatunyächiy; istägacunatapis sumaj jawiy.
3 Gamcunaga achcayar wac-läman cay-lämanpis aypallamanmi mashtacanquipaj.
Gampita mirajcunaga achca nasyuncunatami guechur charicarcärengapaj.
Canan chunyaj caycaj siudäcunachöpis paycunaga juntami tiyangapaj.
4 Ama manchacuychu. Manami pengaychöga canquipächu.
Manami ashllishunquipäpischu. Ni manami imapitapis pengacunquipächu.
Wawaynaj jipash car pengacushayquitapis gongaycunquipämi.
Manami yarpanquipänachu biyüda captiqui manacajman churashushayquitapis.
5 Camashoj Tayta Diosmi majanpaj shuntashunquipaj.
Paypa jutenga munayniyoj Tayta Diosmi.
Imapitapis chapäshöga caycan Israelcunapa Santo Tayta Diosninmi.
Payga mundu intërupa Diosninmi.
6 Gamga cachaycusha jipashnömi fiyupa llaquisha caycarayqui.
Chayno caycajtami Tayta Diosniqui yapay gayashurayqui.»*
Tayta Diosniquimi chayno nin.
7 «Gamtaga rätullami cachaycurä.
Ichanga fiyupa cuyapäcoj cashpämi yapay shuntashayqui.*
8 Illajpita rabyacurcushpämi juc rätulla mana ricamänayquipaj witicurirä.
Ichanga imaycamapis cuyapäcoj cashpämi gamta cuyapashcä.»
Jorgushoj Tayta Diosniquimi chayno nin.
9 «Noé cashan wichanmi jurarä
yapayga allpata imaypis yacuwan manana jundichinäpaj.*
Chaynömi gamtapis jurashpä në gampäga imaypis manana rabyanäpaj.
Mananami castïgutapis munachishayquinachu.
10 Puntacuna juc-läman witicuriptinpis,
jircacuna gotucäcuptinpis,
gamta cuyaytaga manami cachaycushayquipächu.
Ni alli conträtuta rurashanchïpitapis manami cutiricushächu.»*
Cuyapäshoj Tayta Diosmi chayno nin.
Mushoj Jerusalenpaj rimashan
11 Tayta Diosga Jerusalén siudäta nin:
«¡Pasaypa llaquisha, ñacachisha caycaj, pipis shogashunayquipaj mana caj ricay!
Nogami pergayquicunatapis camacächishaj cuyayllapaj ‹carbunclo› rumicunapa jananman.
Chaura simintuyquipis ‹zafiro› rumipitami cuyayllapaj canga.*
12 ‹Rubí› rumipitami ricachacuna törriquicunatapis rurashaj.
Puncuyquicunatapis rurashaj ‹berilo› achicyaj rumipitami.
Intëru cantun pergatapis cuyayllapaj rumicunawanmi pergashaj.
13 Nogami yachachishaj llapan wamrayquicunata.*
Paycunaga llapanpis allimi goyangapaj.
14 Noga munashäno goyarmi alli canquipaj.
Manami pipis ñacachishunquipänachu.
Manami imatapis manchacunquipächu.
Yapayga mananami fiyupa manchariypajcuna chayashunquipänachu.
15 Pipis magashunayquipaj shamöga manami noga camacächiptëchu shamongapaj.
Chayno magashunayquipaj shamojcunataga llapantami binsinquipaj.
16 «Nogami camacächishcä jirrëru cananpaj.
Chay runami ninata shanshachin fyërruta wayllachinanpaj.
Nircorga fyërrupita ruran tucuy-niraj pillyanacunata.
Chay jirrërutanömi ima-aycatapis illgächej runacunatapis camashcä
ima-aycatapis pasaypa ushaycunanpaj.
17 Ichanga gamta illgächishunayquipaj manami pipis pillyanacunata rurashachu.
Achäquita ashipäshojcunataga llapantami upällachinquipaj.
Chaynömi canga nogata sirbimajcunapäga.
Chaynöpami nogaga salbashaj.»
Tayta Diosmi chayno nin.
* 54:1 Gál. 4.27 * 54:6 Eze. 16; Ose. 1–3 * 54:7 Sal. 30.5; Isa. 60.10; Lam. 3.31–33 * 54:9 Gén. 9.8–17 * 54:10 Jer. 31.35–36; 32.40; Mar. 13.31 * 54:11 Apoc. 21.18–21 * 54:13 Juan 6.45