9
Israelpa bisïnun nasyuncunapaj rimashan
1 Cay willacuyga caycan Hadrac nasyunpäwan Damasco* siudäpaj Tayta Dios willacachimashanmi. Tayta Diosga llapan runacunatami ricaycan. Israel trïbucunatapis llapantami ricaycan. 2 Chaycunapa läduncho caycaj Hamat siudätapis payga ricaycanmi. Ricaycanmi Tiro, Sidón* runacunatapis. Chay runacuna may-jina musyaj yachaj captinpis ricaycanmi. 3 Tiro runacunaga ima-aycantapis churacunanpämi sumaj curalaypa rurachiran. Nircorga guellayta shuntasha aypalla allpatano, goritapis mituta shuntajnöraj. 4 Chayno caycajtami Tayta Diosga llapanninta guechurengapaj. Nircurmi ima-aycantapis ushajpaj lamarman jitarponga. Siudätanami ushajpaj rupaycachenga.
5 Chayno caycajta ricashpan Ascalón siudächo tiyajcunaga fiyupa mancharishpan manami ima ruraytapis camäpacongapänachu. Gaza runacunapis fiyupa llaquicur sic-sicyangarämi. Ecrón runacunapis fiyupami llaquiconga. Llaquiconga Tiro runacuna manana yanapänanpaj captinmi. Gaza siudäga rayniynajmi ricacongapaj. Ascalón siudächöga manami runacuna cangapänachu. 6 Asdodcho tiyangapaj achca marcapita tacucasha runacunami.
Chay Filistea siudäcunacho chayno camacächishpanmi Tayta Dios nin: «Manacajmanmi churashaj Filistea runacuna alli-tucushantaga.* 7 Yawarlla caycaj aychata micurcaycashantapis shiminpitami guechurishaj. Mana micunanpaj nishä cajcunata micur cachurcaycashantapis quirunpitami guechurishaj. Ichanga chay runacunapis waquenga quëdangapaj nogapämi. Paycunaga cangapaj Judá runacunanönami. Ecrón runacunanami canga Jebús runacunano. 8 Noganami acrashäcunata washäshaj. Pipis yaycupänanpitami washäshaj. Ñacachejcuna yapayga mananami ñacachenganachu. Chaynöga canga quiquëwanna tiyaptinmi.
Shamoj ray imano cananpäpis cashan
9 «¡Fiyupa cushicuy Sión lömacho caycaj siudä!
¡Cushicuypita cantay Jerusalén siudä!
Gamcunamanga allillata ruraj, llapanta binsej,
umildi rayniquimi* aywaycämun bürrullan muntasha.
Cargacuna bürrupa wawan muntashami aywaycämun.*
10 Nogami illgächishäpaj Efraín trïbupa pillyapaj caj carrëtancunata,
Jerusalencho caj cawallucunata,
pillyananpaj caycaj lëcha jitacunancunata.
Shamoj rayga willacongapaj intëru nasyuncho alli goyay cananpämi.
Mandangapis jatun lamarpita Cachi lamarcamami.
Mandangapaj Éufrates mayupita mundupa jucaj cuchuncama.*
11 Jerusalén runacuna,
conträtuta ruraptinchi yawarta mashtashayquipitami
yacuynaj jatun uchcucho prësu caycajta jorgushcä.*
Israelcuna nasyunninman cutinanpaj cashan
12 «¡Gamcuna, prësu caycajcuna
nasyunniquiman cutiyta yarpaycajcunaga cuticuyna-llapa!
Cananga ñacashayquimannömi bindisyunta goshayquipaj mas allina goyänayquipaj.
13 Pillyacho lëcha jitacunätami chutashana caycächë.
Chay lëcha jitacunanöga caycan Judämi.
Israeltanami lëchantano churashcä.
Sión, gamnami canquipaj juc sablino.
Gamcho tiyajcunataga ticrachishäpaj Grecia nasyuncho tiyajcunapa contranmi.»
14 Tayta Diosga acrashan runacunapa jananpami yurircamonga.
Lëchancunatami räyutanöraj jitanga.
Quiquin Tayta Diosmi tucanga trompëtata.
Nircorga sur caj-läpita löcu wayra aywashannömi shamonga.
15 Acrashan runacunataga munayniyoj Tayta Dios chapangami.
Chaura paycunami lluchcargärengapaj contrancuna waracashan rumicunatapis.
Binsiycur paycunaga bïnuta upyajnömi cushiconga.
Altarman wiñananpaj tasunman yawarta juntachishannörämi
cöpancunamanpis bïnuta wiñanga.
16 Chay junäga Tayta Diosmi acrashan runacunata salbanga juc röpa uyshatano.
Chauraga quiquincunapa nasyunninchönami Tayta Diosta sirbejcunaga caycangapaj.
Corönacho cuyayllapaj rumicuna achicyaypa achicyar cashanno carcaycanga.
17 ¡Chaura ima alli, ima cuyayllapäraj canga chay nasyonga!
Rïgupis, bïnupis aypalla captinmi
ollgupis warmipis wamracuna cuyayllapaj alli wiñanga.*
* 9:1 Isa. 17.1–3; Jer. 49.23–27; Amós 1.3–5 * 9:2 Isa. 23.1–18; Eze. 26.1–28.26; Joel 3.4–8; Amós 1.9–10; Mat. 11.21–22; Luc. 10.13–14 * 9:6 Isa. 14.29–31; Jer. 47.1–7; Eze. 25.15–17; Joel 3.4–8; Amós 1.6–8; Sof. 2.4–7 * 9:9 Sof. 3.14–15 * 9:9 Mat. 21.5; Juan 12.15 * 9:10 Sal. 72.8 * 9:11 Éxo. 24.8; Mat. 26.28; Mar. 14.24; Heb. 9.20 * 9:17 Jer. 31.12–13