31
Alli runa cashanta Job rimashan
1 «Nogaga shongöcho yarparä
japalla jipashtapis mana munapänäpaj mana ricapänäpaj.
2 Nogaga musyämi munayniyoj Tayta Dios janaj syëlupita-pacha
cada runata imata rurashallanpitapis gonanpaj cashanta.
3 Fiyu runacunatami disigrasya chayan.
Juchasapacunatami mana alli goyay chayan.
4 Tayta Diosga ricaycanmi noga rurashäta;
ricaycämanmi imanölla goyashätapis.
5 «¿Llutantachuraj rurashcä?
¿Pitapis llullapayta yarpashcächuraj?
6 Mä alli caj balansawan Tayta Dios pësamächun.
Chayrämi musyanga juchaynaj cashäta.
7 Alli cajta ruraycashäpita mana allita rurasha captëga,
pipa imantapis munapasha captëga,
jucpa imanpis nogapa maquëcho taricasha captenga
8 murushäcunatapis juccunana micuchun.
Lantashätapis sapipita achurichun.
9 «Pï warmiwanpis cacuyta camasha captëga,
runapa warminta watgasha captëga,
10 warmëpis jucpa warmin cachun,
jäpa runacunapis paywan cacuchun.
11 Chayno rurasha captëmi ichanga jamurpaypaj canman.
Chauraga castigashami cäman.
12 Chayno rurasha captëga canman nina rupar ushacurcushanömi.
Llapan charashätami illgarachinman.
13 «Warmi ollgu uywaynëcuna ruwacamashanta mana aunisha carga
14 ¿imataraj ruräman Tayta Diospa ñaupacho?
Imata rurashäpitapis jusgamaptenga ¿imataraj nëman?
15 Tayta Diosllami ruramashcanchi mamanchïpa pachancho.
Payllami cawachisha uywaycunatapis, nogatapis.
16 «Pobri pishipacajcunata yanapaytaga imaypis manami dëjashcächu.
Manami dëjashcächu biyüdacuna yargaypita canantapis.
17 Manami imatapis quiquilläga micojchu cä.
Wacchacunatapis yawachejmi cä.
18 Wacchacunapaga papäninnömi cashcä.
Biyüdacunataga imallawanpis yanapashcämi.
19 Pipapis röpan mana captin gasaywan wañuycajta ricar,
juc pobri imawan pitucunanpäpis mana cajta ricar,
20 uyshäcunapa millwanwanmi goñönanpaj pitucachej cä.
Chayno ruraptë chay runaga fiyupa cushicushpan ‹grasyas› nimaj.
21 Pobripa contranga manami imaypis maquëta jogarishcächu
‹autoridäcunami charimanga› nir yarpashpä.
22 Chayno mana rasunpa rurasha captëga
ricräpis paquicäcuchun,
matancäpita rachir shicwacuchun.
23 Nogaga Dios castigamänanta manchacojmi cä.
¡Munayniyoj Tayta Diospa ñaupancho manami puydëmanchu imanöpa chapacuytapis!
24 «Gorillamanga manami yäracushcächu.
Ni yarparashcäpischu chayllamanga.*
25 Manami cushicushcächu ima-aycäpis aypalla captin
ni aypalla guellay captinpis.
26 Inti shanshaypa shanshar achicyaptin ricärir rispitasha captëga,
quillatapis achicyaycajta almirasha ricapasha captëga,
27 pacayllapapis adurasha captëga,
quillata ricar maquillätapis muchasha captëga*
28 castigasha canäpis camacanmanmi.
¡Chayno rurarga syëlucho caycaj Tayta Diosta manacajmanmi churäman caran!
29 «Chiquimajnëcuna mana alliman chayaptin manami cushipashcächu.
Chayno manami cushipashcächu disigrasya chayaptinpis.*
30 ‹Chay runa wañunman› nillarpis
manami imaypis juchata rimashcächu.
31 Wasëcho cajcunapis
llapanmi micusha upusha goyaj.
32 Jäpa runataga noga manami cällicho puñucunanta dëjajchu cä.
Caminanti purejcunataga imaypis pachächejmi cä.
33 Adannöga juchäta manami imaypis pacashcächu.
Mana allita rurashäcunatapis manami amucurcushcächu
34 runacunata manchacuypitaga.
Manami imaypis wasi wichgacusha upällalla cacushcächu
famillyäcuna jamurpamänanta manchacushpäga.
35 «¡Pillapis wiyaycamächun!
Cay firmämi llapan nishäta willacuycan.
Cananga munayniyoj Tayta Dios nimächun.
Imapitapis jagachamarga papilman isquirbishata ricachimächun.
36 Chaytaga cushisha rispitarmi chasquishaj.
Corönatanömi charäshaj.
37 Nogaga ima rurashäcunatapis Tayta Diostaga llapantami willashaj.
Paypa ñaupanmanga alli mandajnömi chayashaj.
38 «Nogapita jagayar chacräcunapis manami syëluman gayacunchu.
Chacrächo camilluncunapis manami llaquicuywan waganchu.
39 Pipatapis micuynincunata suwapasha captë,
arupacoj runacunata dibaldilla aruchisha captëga,
40 chacräcunachöpis rïgu wayunanpa ruquin cashacunallana wiñamuchun;
sebäda wayunanpa ruquinpis mana alli jachacunallana wiñamuchun.»
Chaynömi Jobga chapacushpan parlayta usharan.
* 31:24 Sal. 49.6; 52.6–7 * 31:27 Deut. 4.19 * 31:29 Prov. 24.17