48
Israelcuna mana wiyacoj cashan
1 Jacobpita miraj cashpayqui Israel jutita aparajcuna wiyay.
Judá trïbu runacuna wiyay.
Gamcunaga juranquipis Tayta Diospa jutinchömi.
Israelpa Diosnintami mañacunquipis.
Ichanga janan shongullami Tayta Diosta rispitaj-tucunqui.
2 Gamcunaga «rispitädu siudäpitami cä» nircaycanqui.
Chayno nishpayquimi Israelpa Diosninman yäracunqui.
Paypa jutenga munayniyoj Tayta Diosmi.
3 Paymi cayno nin: «Unay imano cashantapis manaraj päsaptinmi willacachirä.
Quiquëmi musyachirä.
Illajpitami rurarä. Chauraga willacachishänöllami rasunpa llapanpis caran.
4 Nogaga musyarämi rumi shongu cashayquita,
cuncayquipis fyërruno chucru cashanta,
urcuyquipis runsino cashanta.
5 Chaymi manaraj imapis päsaptin unaypita-pachana willachirä.
Chayno willachirä ‹Ïdulömi chayta rurasha› nimänayquipitami,
‹Tacaypa rurachishämi chaytaga camacächisha› nimänayquipitami.
6 Chaycunataga llapantami wiyashcanqui, ricashcanqui.
Chauraga ¿manachu willacunquiman ‹au rasunpami chayno casha› nir?
«Cananga willapäshayqui mushoj willapacunatanami,
manaraj musyashayquicunatami.
7 Canan ruranäpaj caycajcunatami musyachishayqui,
manami unay cashancunatachu.
Chaycunapäga canancama manami wiyashcanquirächu.
Chaynöpami mana ninquipächu: ‹Maynami chaytaga musyaräna› nir.
8 Chaycunapaj parlajta gamcunaga manami wiyarayquichu.
Cananyajpis manami musyashcanquipischu.
Rinriqui mana quichacajno mana wiyajmi cashcanqui.
Nogaga musyarämi mana wiyacoj cashpayqui juccunata adurashayquita.
Musyarämi yurishayquipita-pacha ‹mana wiyacoj› nishushayquitapis.
9 «Rispitasha canä-raycumi rabyashpäpis awantacurä.
Nogapaj allita parlanan-cashami pasinsacur gamcunataga mana illgächirächu.*
10 Gamcunataga nogami jurnuchöno limyuyächirä.
Ichanga manami guellayta chulluchiypa limyuyächejnöchu rurarä.
Ñacayman churashpämi imano cashayquitapis musyaparä.
11 Nogaga rispitamänayquipämi chayno rurashcä.
¿Imanöpataj munäman manacajman churamänayquitaga?
Nogata rispitamänayquipa ruquin jucta rispitanayquitaga manami camacächishächu.*
Acrashancunata Tayta Dios salbananpaj cashan
12 «Jacobpita mirar-aywaj gayashä Israelcuna wiyamay:
Noga japallämi cä Diosga.
Nogallami gallarinanpita-pacha ushanancamapis caycä.*
13 Maquëwanmi allpata sumaj camacächishcä.
Maquëwanmi syëluta mashtacächirä.
Jutinta rimarcuptëmi chaycunaga llapanpis ruracäcuran.
14 «Llapayqui shuntacaycushpayqui sumaj wiyamay:
¿Pitaj gamcunachöga willacuran cayno cananpaj cashanta?
Acrashä ray Ciromi Babiloniataga yarpashäno ruranga.
Paymi chay Caldeacho caycaj Babilonia runacunataga munaynincho chararanga.
15 Nogami payta nishcä chayno rurananpaj. Nogami paytaga gayashcä.
Nogami paytaga gayashcä aywamunanpaj.
Payga maypa aywashpanpis allichömi llojshenga.
16 Witimuy-llapa nishäta wiyanayquipaj.
Gallarinanpita-pachapis nogaga manami imaypis pacayllapaga parlashcächu.
Ima captinpis nogaga chaychömi caycarä.»
Cananga Tayta Diosmi espiritunta nogaman churarcur cachamasha. 17 Gam Israelcunapa Santo Tayta Diosniquimi, salbashojniquimi cayno nin:
«Nogami cä Tayta Diosniqui.
Nogami yachachë gamcunapaj alli cajta.
Nogami pushaycä munashä nänipa aywanayquipaj.
18 ¡Mandamintöcunata wiyacuptiqui allimi canman caran!
Chaura jauca goyashayquega mayu mana chaquiypa aywajnömi canman caran.
Alli rurashayquipis canman caran lamarpa pullchajyaynin gatinayllanpa aywajnömi.*
19 Gampita mirajcunapis aypallami canman caran.*
Lamar cantuncho agushno yupaytapis mana atipaypärämi canman caran.
Nogaga manami imaypis gamcunata ushacächëmanchu caran.
Ñaupäpitapis manami gargömanchu caran.»
20 Caldeacho caycaj Babiloniapita llojshicuy-llapa.*
Gueshpir aywacuy-llapa.
Llojshicunanpaj caj willapataga fiyupa cushicur gayacuyparaj willacuy.
Intëruman musyachiy.
Cayno willacuy «¡Tayta Diosga salbashami
sirbejnin Jacobpita mirajcunata!
21 Chunyaj chaqui jircacunapa pushaptinpis
manami yacunaranchu.
Gagatapis paymi shillirachiran.
Nircorga chaypitana aypalla yacuta llojshichimuran» nir.*
22 Ichanga Tayta Dios nin:
«Fiyucunapäga alli goyaypis manami canchu» nir.*
* 48:9 Eze. 20.22; 36.22–23 * 48:11 Isa. 42.8 * 48:12 Isa. 41.4; 44.6; Apoc. 1.17; 22.13 * 48:18 Deut. 29.5; Sal. 23.3; 27.11 * 48:19 Gén. 22.17 * 48:20 Jer. 50.8; 51.6, 45; Apoc. 18.4 * 48:21 Éxo. 17.1–7 * 48:22 Isa. 57.21