5
Jerusalén runacuna juchata rurashan
1 Tayta Dios cayno nin:
«Jerusalén cällicunapa puriy-llapa.
Sumaj ricchacuy.
Intërupa purishayqui läsacunachöpis sumaj ashiy.
Chaycho mä tarinquichush jucnayllatapis alli runata, rasun cajta rurayta munajta.
Jucnayllatapis tariptiquega Jerusalencho tiyaycajcunata perdunashämi.*
2 Chay runacunaga ‹Tayta Diospa jutinchömi jurä› nirpis
janan shongullami juran.»
3 Tayta Dios gamga munanqui alli runacunatami.
Cay runacunaga castigaptiquipis manami wiyacushachu.
Fiyupa mana alliman chayachiptiquipis manami yarpachacushachu.
Paycunapaga shongunpis caycan ruminömi.
Chaymi arpinticuytapis mana munashachu.
4 Nogaga yarparä:
«Imatapis mana yachajcunallami yarpayniynajnöga ruran.
Paycunallami mana musyanchu Tayta Dios munashanta,
ni imano rurananpaj Tayta Dios mandashantapis.
5 Chaymi aywashaj rispitädu runacunaman.
Paycunata willapäshaj.
Paycunami ichanga musyanga Tayta Dios munashanta,
imano rurananpaj Tayta Dios mandashantapis» nir.
Ichanga llapanmi Tayta Diospa contran ricacuran.
Dios nishanta wiyacuyta manami munashanachu.
6 Chay runacunaga alläpanami juchata rurasha.
Tayta Diostapis achca cutinami mana wiyacushachu.
Chaypitami contrancunaga liyuncuna muntipita llojshimojno wañuchenga.
Chunyajcunapita micucoj jirca allgucuna shamur rachir-usharejnömi rurarenga.
Siudänin ñaupancunacho tigricuna wañurgärachejnömi rurarenga.
Siudäpita llojshej cajtapis rachir-usharenga.
7 Tayta Dios cayno nin:
«Israelcuna ¿imanöpataj perdunashayqui?
Wamrayquicunami cachaycamasha.
Mana dios caycajpa jutinchömi jurashapis.
Aypalla micuyniqui cananpäpis nogami bindisyunta gorä.
Chaypis manami wiyacamashachu.
Chaymi shuntacarcur-shuntacarcur juc dioscunata adurasha.
8 Potru china cawalluta ashiycajnömi
runa-masinpa warminta munaparcaycan.
9 Chayno carcaycaptenga ¿imanirtaj mana castigämanchu?
Chayno runacunataga yarpachacunanpaj ¿manachu castigäman?
10 ¡Chaymi contrancuna yaycuchun
übas wertacunata muturinanpaj!
Chillguiycajcunatapis rachirgärichun.
Chaycunaga manami nogapanachu.*
11 Israelcunawan Judäcunaga conträmi ricacusha.
Noga Tayta Diosmi chayno në.»
Castigananpaj nishan
12 Israelcunawan Judäcunaga Tayta Diosta mana wiyacur niran:
«Diosga manami canchu.
Ima mana allipis manami chayamäshunchu.
Manami cangachu guërra ni muchuypis.
13 Profëtacunaga wayrano manacajllami.
Paycunaga manami Tayta Dios nishantachu willacun» nir.
14 Chaymi ima-aycapäpis munayniyoj Tayta Dios nimasha:
«Paycuna chayno rimashanpitami cayno canga:
Nogami camacächishaj llapan nishäcunapis gampa shimiquichöga ninano cananpaj.
Chay runacunanami yantano canga.
Chaura shimiquipita yargoj ninanami ushacurconga.»
15 Tayta Diosmi cayno nin:
«Israelcuna, gamcunata magashunayquipämi
caru runacunata pushamushaj.
Chay runacunaga fiyupa callpayoj, unay cajcunami canpis.
Gamcunaga rimaynintapis manami yachanquichu.
Chaymi imata nishantapis mana tantiyanquipächu.*
16 Paycunaga llapanpis pillyay-yachaj jinyullami.
Pillyacunancunapis runa wañuchej yachacashami.
17 Chay runacunaga llapan micuyniquicunatami ushacurcongapaj.
Wamrayquicunata warmita ollgutapis wañurgärachengami.
Uyshayquicunata, wäcayquicunata,
übasniquicunata, ïgusniquicunatapis micucarcärengami.
Pacacunayquipaj yäracushayqui siudäcunatapis
pillyacunanwanmi illgächengapaj.»
18 Tayta Dios nimaran: «Chaypis chay wichan manami ushajpäga wañuchishäpächu. 19 ‹¿Imanirtaj nogacunata Tayta Dios cayno ruramasha?› nir chay quëdaj runacuna tapushuptiqui gam ninqui: ‹Gamcunaga Tayta Diosta gongaycärirmi juc-lä nasyuncunapa diosnincunata nasyunniquicho adurarayqui. Chaypitami gamcunapis juc-lä nasyun runacunata juc-lä nasyuncho sirbinquipaj› nir.
Israelcunata Tayta Dios jurapashan
20 «Israel runacuna, Judá runacuna wiyamay.
21 Ñawiqui caycaptinpis mana ricaj,
rinriqui caycaptinpis mana wiyaj,
mana tantiyacoj upa runacuna wiyamay.*
22 Noga Tayta Diosmi cayno në:
¿Gamcunaga manachu imanillarpis manchacamanqui?
¿Manachu ñaupächöga sicsicyanqui?
Lamar cantucho agush caycajtapis nogami churashcä lindata.
Chaymi chaypita mastaga lamar yacupis mana päsamunnachu.*
Wayrawan ruyrucarcur-ruyrucarcur gaparar shamurpis
chay jananpaga manami päsamunnachu.
23 Gamcunaga carcaycanqui mana wiyacoj upaman ticrashami.
Chaymi nogata cachaycamar aywacushcanqui.
24 Manami yarpachacushcanquichu.
Ni manami parlacushcanquipischu:
‹Tayta Diosninchïta rispitar manchacushun.
Paymi micuyninchïcuna alli gueshpinanpaj tamyachimun rimir tamyata guepa tamyatapis.
Micuyninchïcunata shuntananchïpäpis
usyachipämanchi alli shuntapacunapaj› nir.
25 Ichanga quiquiquicunapa juchayquipitami chay bindisyuncunatapis mana chasquinquinachu.
Ima-ayca allicuna tarinayquipaj cajtapis mananami tarinquinachu.
26 Chaynöga caycan acrashä runacunacho fiyu runacuna captinmi.
Chay fiyu runacunaga mishi pichiusata charinanpaj llupuyllapa aywajnömi runa-masinta watgapaycan.
Trampata churarcaycan runa-masincunata charinanpaj.
27 Imanömi jaulaman pichiusacunata juntachin,
chaynömi ima-aycatapis suwacushallanta wasincunamanpis juntachisha.
Chayno ruraycällarmi rïcuyashpan munayniyojyasha.
28 Cananga alli allita micucarcärirmi werayasha carcaycan.
Mana allita ruraytaga manami jamanchu.
Pïninpis mana caj wacchacunatapis manami alliga arriglanchu.
Pobricunatapis manami yanapanchu.
29 Chayno rurarcaycaptenga ¿imanirtaj mana castigämanchu?
Chayno runacunataga yarpachacunanpaj ¿manachu castigäman?
Noga Tayta Diosmi chayno në.
30 «Fiyupa manchariypaj mana allicunami cay nasyunchöga caycan.
31 Profëtacuna willacushanpis llullallami.
Cüracunapis antöjunmanmi mandarcaycan.
¡Chayno captinpis acrashä runacunaga manami imapis gocunchu!
Ichanga jusgasha canayqui junaj chayamuptin gamcuna ¿imataraj ruranqui?»
* 5:1 Gén. 18.23–33 * 5:10 Isa. 5.1–7; Jer. 2.21 * 5:15 Deut. 28.49–52 * 5:21 Isa. 6.9–10; Eze. 12.2; Mar. 8.18 * 5:22 Job 38.8–11; Sal. 104.6–9; Prov. 8.29