115
Tayta Diosnillanchïta alabananchi camacashan
1 Tayta Dios, gamlla alabasha cay ari.
Ama nogacunataga alabamächunchu.
Gamtaga alabashunqui cuyapäcoj cashayquipita,
rasun cajta ruraj cashayquipitami.
2 Juc-lä nasyun runacunaga asipämar «¿maytaj Diosniqui?» nir tapuman.
3 Tayta Diosnëga syëluchömi caycan.
Payga munashan cajta llapantami rurasha.
4 Tayta Diosta mana rispitaj runacunapa ïduluncunaga caycanmi goripitapis, guellaypitapis.
Ïduluncunaga runa rurashallanmi.
5 Shimin captinpis manami rimanchu.
Ñawin captinpis manami ricanchu.
6 Rinrin captinpis manami wiyanchu.
Sengan captinpis manami mayanchu.
7 Maquin captinpis manami aptanchu.
Chaquin captinpis manami purinchu.
Chaycunapa shiminpitaga manami imatapis wiyanchïchu.
8 Chay ïdulucunanömi caycan chay ïdulucunata rurajcunapis.
Chay ïdulucunanömi caycan chay ïdulucunaman yäracojcunapis.*
9 Israelcuna gamcunaga Tayta Diosllaman yäracuy-llapa.
Paymi yanapämanchi, imapitapis chapämanchi.
10 Aarón casta cüracuna Tayta Diosman yäracuy.
Paymi yanapämanchi, imapitapis chapämanchi.
11 Tayta Diosta rispitajcuna payman yäracuy.
Paymi yanapämanchi, imapitapis chapämanchi.
12 Tayta Dios noganchïta yarparcamashcanchïmi.
Bindisyuntami gomäshun.
Bindisyuntami gonga llapan Israelcunata.
Bindisyuntami gonga llapan Aarón casta cüracunata.
13 Bindisyuntami gonga payta rispitajcunataga.
Bindisyuntami gonga jatunta tacshatapis.*
14 Tayta Dios yanapaycushunqui gamcunapis wamrayquicunapis aypallaman miranayquipaj.
15 Syëluta, cay pachatapis camaj Tayta Diosga
gamcunata bindisyunta goycushunqui.
16 Quiquin Tayta Diospami syëluga.
Cay pachatanami runacunata goycusha.
17 Wañojcunaga usharäcunnami.
Paycunaga cay pachacho mananami Tayta Diosta alabannachu.
18 Noganchïmi ichanga alabaycäshun cananpis imaycamapis.
¡Aleluya! ¡Tayta Diosga alabasha cachun!
* 115:8 Sal. 135.15–18; Isa. 44.9–20; Jer. 10.1–16; Apoc. 9.20 * 115:13 Apoc. 11.18; 19.5