35
Runacuna Sionman cutinanpaj rimashan
1 Chunyaj jircacunapis chaqui pachapis cushicuchun.
Gala pampacuna cushicur berdiypa-berdir guewa wiñar waytachun.
2 Chauraga waytapis aypallami canga.
Cushicur cantaypis cangami.
Tayta Diosmi camacächej-aywan chaqui jircacuna Libanuno cuyayllapaj cananpaj.
Chaynöpis camacächenga Carmelo jircano, Sarón guechwano alli allpa cananpaj.
Chayrämi llapan ricangapaj Tayta Dios cuyayllapaj munayniyoj caycajta.
3 Callpaynajcunata shacyächiy.
Uticasha caycajcunatapis yanapay.*
4 Manchacojcunata niy:
«¡Ama manchacuychu! ¡Balurchay!
¡Caychömi Tayta Diosga caycan salbashunayquipaj!
¡Chiquishojcunataga gamta rurashushayquimannömi castiganga!»
5 Chauraga gapracunapis ricanganami.
Upacunapis allinami wiyanga.
6 Wegrucunapis capshinörämi pinticachangapaj.
Mana rimaj upacunapis shimin pashtaptin gayarayparämi rimanga.*
Chunyaj jircachönami yacu pashtacaramonga pultutuyllana.
Chaqui jircapanami mayunöraj yacu aywanga.
7 Chunyaj chaqui jircapis yacu pashtacaramuptin gochami ricaconga.
Chaqui jircachönami pucyucuna pashtacaramonga.
Canan jirca allgucuna tiyaycashanchönami
wiñamongapaj shogushcunawan guewacuna.
8 Chunyaj chaqui jirca cashan chaupinpana näni caycangapaj.
Chay nänipa jutinmi canga «Rispitädu näni».
Juchanpita manaraj limyu cäga manami chaypa aywangapächu.
Mana tantiyaj upacunaga manami chaypa aywangachu.*
9 Chaychöga manami tiyangachu liyuncuna.
Micucoj animalcunapis manami chaymanga yaycongachu.
Chay nänipaga salbacusha cajcunallami cutimonga.
10 Tayta Dios salbar jorgamushan cajcunaga cutimongami.
Cantashpanmi Sionman yayconga.
Chaychöga imaypis cushishallami goyangapaj.
Paycunapäga cushicuywan alli goyayllanami cangapaj.
Llaquicuypis nanaypis manami canganachu.*
* 35:3 Heb. 12.12 * 35:6 Mat. 11.5; Luc. 7.22 * 35:8 Isa. 41.18; 43.19–20; 44.3–4 * 35:10 Isa. 51.11