13
Israel pasaypa mana alliman chayananpaj cashan
1 Efraín runacuna parlaptenga llapanmi manchacoj.
Chaymi waquin caj Israel runacunaga rispitashpan upällacoj.
Chayno caycashanpita Efraín runacunaga Baalta adurashpanmi fiyupa juchayoj ricacuran.
Chaynöpami paycunaga ushacasha.
2 Cananpis jinallami juchata rurarcaycan.
Guellaynincunata chullurcachir ïdulucunata rurachicurcun.
Chay ïdulucunataga guellay tacajmi yachashanman-tupu rurapan.
Nircorga nin: «Paypaj garayniquita churay-llapa» nir.
Chaura runacunaga jundiypa rurashan töruta rispitashpan muchan.
3 Chaymi paycunaga canga pacha warayman pucutay juntarcojnölla,
tutapa shullay warämushpan inti ratarcamuptin illgacäcojnölla,
ogshata wayra apacushannölla,
jurnupa uchcunpa goshtay llojshir aywacojnölla.*
4 Tayta Diosmi acrashan runacunata nin:
«Nogami Egiptucho cashayquipita-pachapis Diosniqui cä.
Nogapita mas juctaga ama pitapis ‹Diosnë› niychu.
Nogallami cä gamcunata salbäga.*
5 Gamcunataga nogallami yanapaycarä chunyaj jircacho captiqui.
6 Nogami micuyta tarichirä.
Micuyniqui puchu-puchu captinnaga
waquinpita mas alli-tucushpayqui nogata gongaycäramarayqui.*
7 Chaypitami gamcunapäga liyunno cashaj,
juc tinri nänicho pacacuycur rachir-usharinanpaj shuyaraycajno.
8 Ösu wawanta ograycur fiyupa rabyasha ashejnömi gamcunamanga shamushaj.
Chaychömi pëchupita charir rachirgärishayqui.
Liyun micucurcojnömi jinancho usharishayqui.
Micucoj jirca animalnömi rachir-usharishayquipaj.
9 «Israelcuna, gamcunataga illgächejmi-aywä.
Chayno ruraptë pipis manami nogata michämangachu.
10 Cananga ¿maytaj chay llapan siudäniquicho salbashoj rayniqui?
¿Maychötaj caycan mandajniquicuna:
‹rayta, mandajcunata churapämay› nishayquicuna?*
11 Gamcuna fiyupa rabyachimaptiquimi rayta churaparä.*
Nircur fiyupa rabyashpämi rayniquicunatapis illgarachishcä.*
12 «Efraín runacuna mana allita rurashanga apuntaraycannami.
Juchata rurashancunaga musyacashanami caycan.
13 Israelcuna, upami canqui.
Yuriy-aypa caycaj wamra ticshu caycajnömi caycanqui.
Yurinanpaj mana camacajnömi caycanqui.
14 Chayno caycarpis ¿wañunayquipita salbanätachuraj munarcaycanqui?
¿Wañunayquipita salbashayquichuraj?
Wañuy ¿maytaj wañuchicoj gueshyayqui?
Sepultüra ¿maytaj ushacächicoj munayniqui?
Shamuyna ari.
Canan mananami cuyapäshänachu cay runacunataga.»*
15 Jacha waytaraycajno Israelcuna captinpis
Tayta Diosmi chunyaj chaqui jircapita fiyu wayrata wayrächimonga.
Chay wayrami chaquirachenga.
Wallcaycällarmi yacu aywajcuna, pucyuncunapis chaquicäconga.
Chiquejcunanami ima-aycancunatapis guechur apaconga.
16 Tayta Diosninpa contran ricacushanpitami
Samaria runacunaga castigasha canga.
Sabliwan tucsiypami wañonga.
Wamrancunatapis pampaman pajshirgärenga.
Gueshyaj caycaj warmicunapa pachantapis gashargärengami.
* 13:3 Sal. 1.4; Jer. 13.24; Ose. 13.3; Sof. 2.2 * 13:4 Éxo. 20.2; Isa. 43.11; 45.21 * 13:6 Deut. 8.11–17 * 13:10 1Sam. 8.5–6 * 13:11 1Sam. 10.17–24 * 13:11 1Sam. 15.26 * 13:14 1Cor. 15.55