10
Jesucristoga juc cutilla wañusha runacunata juchanpita salbananpaj
1 Moisés isquirbishan laycunaga mas alli caj chayamunanpaj cajpa llantuyninnöllami. Chaymi wata-wata uywacunata juchancunapita rupaycächiptinpis runataga mana rucachishachu. 2 Uywacunata altarcho rupachishallanwan runacuna perdunasha carga manami juchayoj cashanta yarparaycanmannachu. Manami wata-wata uywacunata apaycanmanchu juchata rurashanpita rupaycächinanpaj. 3 Chaypa ruquin wata-wata uywacunata rupachishanga juchayoj cashantami yarpaycächin. 4 Chayno car törucunapawan chïbucunapa yawarnenga manami yarpayninpita jucha rurashancunata pitapis gongachinchu.
5-6 Chaymi Jesucristo cay pachaman shamur niran:
«Gamga manami cushicunquichu uywacunata pishtapäshushallayquipita,
ni chaqui micuycunata garashushallayquipitapis.
Aychata rupachipäshushallayquipitaga manami perdunanquichu.
Chaycunapa ruquenga runaman ticrarcur yurinäpämi camacächishcanqui.
7 Chaymi nirä: ‹Caychömi caycä, gam munashayquita ruranäpaj,
imanömi nogapaj isquirbiraycan, chayno› nir.»*
8 Chayno rimëru nerga Jesucristo tantiyachimanchi lay nishanno ofrendacunata apapaptinpis, animalcunata pishtarcur rupachiptinpis Tayta Diosga mana cushicushantami. 9 Nircur Jesucristoga Tayta Diosta niran: «Cayman shamushcä gam munashayquita ruranäpämi» nir. Chaynöpami Tayta Diosga unay caj conträtuta mana bälichishanachu. Mushoj conträtutana rurasha. 10 Tayta Dios munashanta rurar Jesucristoga noganchi-raycu wañuran juchanchïcunapita Tayta Dios perdunamänanchïpämi. Uywacunata wata-wata pishtananpa ruquin Payga juc cutillami yawarninta jichasha.
11 Llapanmi Israel cüracunaga waran-waran Tayta Diospaj custumrinta ruraycan uywacunata pishtar rupachishpan. Chay rurashancunawanga manami pï runatapis juchanpita perdunanchu.* 12 Jesucristumi ichanga juc cutilla wañusha runacunata juchanpita salbananpaj. Wañushanpita cawarircamur Tayta Diospa ñaupanmannami jamaycusha. 13 Cananga chaycho shuyaraycan contrancunata paypa munayninman Tayta Dios churanancamami.* 14 Tayta Jesucristoga cruscho wañushallanwanmi pay munashanno cawaj runacunapa juchancunata perdunasha. 15 Chaycuna rasunpa cashanta willamashpanchïmi Espíritu Santu cayno nin:
16 «Tayta Diosmi nin:
Israelcunawanga caynömi conträtuta rurashaj:
Laynëcunatami paycunapa shongunman isquirbishaj.
Yarpayninmanpis churashaj imaypis mana gongananpaj.»*
17 Chayno mastapis nin:
«Chayno perdunaycorga mananami yarpäshänachu ima jucha rurashancunatapis.»*
18 Chayno llapan juchapita perdunasha caycaptinnaga ¿imapänataj juchacunapa ruquin yapayga ima ofrendatapis goycäshun?
Tayta Dios munashanno cawanapaj yachachishan
19 Ermänucuna, noganchi-raycu Jesús wañushanpitami Tayta Diospa ñaupanman chayayta mana manchacunchïnachu. Cananga Mas Rispitädu caj cuartuman yaycoj-japuynami Tayta Diosninchïwan tincunchi. 20 Jesucristumi wañushpan noganchïtaga alli caminuta ricachejno, altarta chaparaycaj tëlata quichajnöpis Tayta Dioswan tincuchimashcanchi. Manami imapis chapämanchïnachu. 21 Cananga Tayta Jesucristumi syëlucho adurana wasichöga mas mandaj cüranchi caycan. 22 Chaymi Tayta Diosninchïmanga llapan shongunchïwan guellicushun. Payman yäracunanchïpämi chuya yacuwan mayllajnöpis Tayta Jesús llapan juchanchïta perdunamashcanchi. Chaymi cananga bäñacushanöna caycanchi Tayta Diospa ñaupanman yaycunanchïpaj.* 23 Chaynöpis ñaupanman apamänanchïpaj auniycämashaga payta chasquicushanchïnölla guepaman mana cutiypa Tayta Dios munashanno cawashun. 24 Jucninchi-jucninchi cuyapänacur imallawanpis yanapänacushun. 25 Tayta Diosta aduranapaj waquin shuntacayta mana munashannöga ama cashunchu. Chaypa ruquenga sumaj shacyächinacuy Tayta Jesucristo cutimunanpäna caycaptenga.
26 Jesucristuman yäracuycashanpita apripösu juchata ruraptenga jampi manami cannachu. Ima ofrendata churaptinpis Tayta Dios manami perdunanganachu. 27 Chay-niraj runacunataga fisyu finalcho infiernullanami shuyaraycan.* 28 Moisés isquirbishan layta mana cumlir juchata ruraptin ishcaj u quimsaj runa cäraptenga mana cuyapaypana wañuchin.* 29 Chayno caycaptenga Diospa Wamranta manacajman churar juchata rurashanpita ¿manachuraj fiyupa castigasha canga? Tayta Dioswan conträtuta rurarmi Jesucristoga juchanchïcunapita yawarninwan perdunamashcanchi. Chaynöpis cuyacoj Tayta Diospa Espíritu Santunta manacajman churashanpita ¿manachuraj mas fiyupa castigasha canga?* 30 Juchata rurajcunapäga Tayta Dios nisha: «Llutanta rurashanman-tupu quiquëmi runacunataga jusgashaj.»* Caynöpis ninmi: «Acrashä runacunatapis jusgashämi.» 31 Chayno captin ¡fiyupa manchariypämi canga cawaj Tayta Dios charishuptiquega!
32 Chayno caycaptenga gamcuna Jesucristuman riguir pay munashanno cawashayqui wichan imano ñacashayquitapis yarpay. Chay-jina ñacarpis gamcunaga manami guepaman cutishcanquichu. 33 Waquinniquega llapan runa ricaymi ashllir-ushasha, magar-ushasha cashcanqui. Waquinniquitaga ñacajcunawan shuntacaptiquimi ñacachisha-cashunqui. 34 Gamcunaga Jesucristuman riguir pay nishanno rurashanpita carsilcho cajcunatapis cuyapashpayqui shacyächishcanquimi. Chaymi ima-aycayquita guechushuptiquipis mana llaquiypa cachapaycushcanqui. Chayno cashcanqui syëlucho mana ushacajcunata chasquinayquipaj cashanta musyarmi. 35 Chayno captenga gamcuna mana yamacaypa imano ñacarpis Tayta Diosman yäracuy. Chayno carmi Tayta Diospa ñaupanmanpis chayanquipaj. 36 Cay pachacho ñacarpis gamcunaga Tayta Diosman yäracuy. Chaynöpami Tayta Dios munashanno cawar Pay aunishancunata chasquinquipaj. 37 Tayta Diospa palabranchöpis niycan:
«Shamunanpaj cäga chayamongapänami.
Manapis aycällatanami chayamonga.
38 Alli runaga yäracamashanpitami cawayta tarengapaj.
Guepaman cutejcunami ichanga shongöman mana tincunchu.»*
39 Noganchëga manami guepaman cutejcunano infiernuman gaycusha cananchïpächu caycanchi. Chaypa ruquenga Jesucristuman yäracushanchïpitami salbashana caycanchi.
* 10:7 Sal. 40.6–8 * 10:11 Éxo. 29.38 * 10:13 Sal. 110.1 * 10:16 Jer. 31.33 * 10:17 Jer. 31.34 * 10:22 Lev. 8.30; Eze. 36.25 * 10:27 Isa. 26.11 * 10:28 Deut. 17.6; 19.15 * 10:29 Éxo. 24.8; Heb. 13.20 * 10:30 Deut. 32.35 * 10:38 Hab. 2.3–4