119
Tayta Diospa laynincunata alabashan
Álef
1 Cushishami cawanga juchata mana rurajcunaga,
Tayta Dios yachachishancunata cumlejcunaga.
2 Cushishami cawanga Tayta Diospa estatutuncunata wiyacojcunaga,
llapan shongunpa Tayta Diosman yäracojcunaga,
3 juchata mana rurajcunaga,
Tayta Diospa caminullanpa purejcunaga.*
4 Tayta Dios, gammi willapashcanqui llapan nishayquicunata mana pantaypa cumlinanpaj.
5 ¡Ima alliraj canman layniqui nishanta cumliptë!
6 Mandamintuyqui nishanta cumlerga
manami imapitapis pengacushächu.
7 Alli jusgaj cashayquita sumaj yachacurcorga
llapan shongöpami alabashayqui.
8 ¡Layniquitami cumliyta munä!
¡Ama cachaycamaychu ari!
Bet
9 ¿Imanöparaj mösuga juchata mana ruraypa cawanman?
Gampa palabrayquita wiyacushpanmi juchata mana rurangachu.
10 Nogaga llapan shongöpami gamman yäracamö.
Ama camacaycachiychu mandamintuyquicunapita pantacänätaga.
11 Gam aunimashayquitaga llapan shongöpa yarparaycä
juchata mana ruranäpaj.
12 ¡Alabasha cay Tayta Dios!
¡Layniquicunata yachaycachimay!
13 Nogaga willacushämi imano jusganayquipäpis nishayquitaga.
14 Estatutuyquicunata cumlerga
ima-aycatapis charar cushicushäpita masrämi cushicushaj.
15 Willapämashayquicunata cumlinäpämi yarpachacushaj.
Caminuyquipa puriyta manami gongashächu.
16 Layniquicunata cumlirmi cushicushaj.
Palabrayquitaga manami gongashächu.
Guímel
17 Nogaga gamtami sirbiycä. Cawachimay ari.
Palabrayquitaga wiyacushämi.
18 Alli yarpayta gomay
yachachimashayquicunata sumaj tantiyanäpaj.
19 Cay pachachöga gorpallami caycä.
Nogataga mandamintuyquicunata yachaycachimay ari.*
20 Imano y imapita jusgashayquitapis musyayta munarmi
imay örapis yarpachacuycä.
21 Gamga piñacunquimi mana wiyacojcunata, mana allita rurajcunatapis.
Paycunaga mandamintuyquita manami cumlinchu.
22 Paycuna achäquita ashipämänanpita, manacajman churamänanpita salbaycamay.
Nogaga estatutuyquicunatami cumlishcä.
23 Munayniyoj runacuna mana allita ruramayta yarpaptinpis
nogaga layniquicunallatami yarparaycä.
24 Estatutuyquicunata cumlir noga fiyupa cushicö.
Chaycunami nogataga tantiyachiman.
Dálet
25 Wañuycänami.
Allchacaycachimay ari palabrayquicho aunimashayquino.
26 Imano goyaycashätapis gamtami willashcä.
Gamnami wiyamar yanapämashcanqui.
Layniquicunata yachaycachimay ari.
27 Willapämashayquicunata cumlinäpaj sumaj yarpayta goycamay.
Almiraypajcunata rurashayquitami tantiyayta munä.
28 Fiyupa llaquicuywanmi wagaycä.
Palabrayquicho niycashanno alli goyaycachimay ari.
29 Llullacunätaga ama munaycuychu.
Chaypa ruquenga yanapaycamay yachachimashayquinölla.
30 Nogaga acrashcä alli cajta rurar goyänäpämi.
Chaymi alli jusgashayquita yachacuyta munä.
31 Tayta Dios, estatutuyquicunatami cumliycä.
Pengaycho canäpäga ama cachaycamaychu.
32 Shongöta cushicachiptiquimi mandamintuyquicunataga cushisha cumlë.
He
33 Tayta Dios, yachachimay layniquicunata imano cumlinäpäpis.
Wañunäcamami cumliyta munä.
34 Tantiyachimay yachachimashayquicunata mana gonganäpaj.
Llapan shongöpami wiyacuyta munä.
35 Mandamintuyqui nishanno cumlinäpaj yarpayta gomay.
Chaycunata cumlirmi cushishalla goyäshaj.
36 Estatutuyqui nishallanta ruranäpaj yarpächimay.
Ama camacächiychu suwacullar rïcuyänäpäga.
37 Ama cachamaychu manacajcunallaman ricaränätaga.
Cawachimay ari gam munashayquino caminullayquipa purinäpaj.
38 Sirbishojcunataga allilla goyächinayquipämi aunirayqui.
Nogatapis allilla goyächimänayquipaj aunimay ari.
39 Ama camacächiychu manchacushä pengayman chayanätaga.
Gam jusgashayquicunaga llapanpis allimi.
40 Nogaga mandamintuyquicunata sumaj yachacuytami munä.
Cawachimayraj ari. Gamga alli juezmi canqui.
Vav
41 Tayta Dios aunimashayquino musyachimay cuyacoj, salbacoj cashayquita.
42 Chaynöpami achäquita ashipämajcunataga cutichishaj.
Gampa palabrayquimanmi yäracö.
43 Ama gongaycachimaychu rasun cajta parlanäpaj caycajtaga.
Gam jusganayquipaj cajllamanmi nogaga yarparaycä.
44 Imaycamapis yachachimashayquicunallatami cumliyta munaycä.
45 Chayrämi goyäshaj mana yarpachacuypa.
Nogaga willapämashayquicunatami cumlishcä.
46 Estatutuyquicuna imano niycashantapis raycunapa ñaupanchömi willacushaj.
Mana pengacuypami willacushaj.
47 Nogaga mandamintuyquicunata cushicurmi cumlë.
Chaycunata cumlirmi fiyupa cushicö.
48 Nogaga cushishami mandamintuyquitapis chasquicö.
Layniquicunatapis manami gongächu.
Zayin
49 Nogata nimashayquicunataga yarpaycuy.
Nogaga palabrayquimanmi yäracuycä.
50 Llaquicuycho caycashä örapis
aunimashayquimi cushicachiman.
51 Mana rispitacojcunami mana jamaypa achäquita ashipaycäman.
Nogami ichanga yachachimashayquicunata mana gongächu.
52 Ñaupata jusgashayquicunatami yarpaycä.
Chaycunami shacyächiman.
53 Yachachicuyniquita cachaycoj fiyu runacunaga fiyupami rabyachiman.
54 Cay pachachöga gorpallami tiyä.
Layniquicuna alli cashantami willacushaj.
55 Tayta Dios, chacaycunapis gamtami yarpä.
Yachachishayquicunatami cumliyta munä.
56 Willapämashayquicunataga wiyacuycämi.
Jet
57 Tayta Dios, gamllamanmi yäracaycämö.
Palabrayqui imanöpis nishanta cumlinäpämi aunishcä.
58 Llapan shongöpami gam munashayquino goyashcä.
Aunimashayquino alli ricamay ari.
59 Imanöpis cawashätami yarpachacushcä.
Chaymi estatutuyqui nishancunatana wiyacushaj.
60 Jucllami cumlishcä mandamintuyquicunataga.
61 Fiyucunaga tucuy-jinanpami achäquita ashipämasha.
Chaypis manami gongashcächu yachachicuyniquitaga.
62 Pullan pagas jatarcurmi gamtaga mañacö
alli jusgacoj cashayquipita.
63 Nogaga allimi ricanacö gamta rispitashojcunawan,
willapashayquita cumlejcunawan.
64 Tayta Dios, cay pachachöga llapantami cuyanqui.*
Layniquicunatapis masta yachaycachimay ari.
Tet
65 Tayta Dios, palabrayquicho niycashannömi nogataga alli ricamashcanqui.
66 Alli fisyuyoj, yarpaysapa canäpaj yarpayta goycamay.
Nogaga yäracö mandamintuyquicunamanmi.
67 Manaraj mandamintuyquicunata wiyacushäcamaga achcatami llutancunata rurarä.
Cananmi ichanga palabrayquicho nishannöna cumliycä.
68 Gamga allimi canqui. Allitami ruranqui.
Layniquicunata yachaycachimay.
69 Mana rispitashojcunaga mana cajtami jitapäman.
Chaypis nogaga llapan shongöpami willapämashayquicunata cumlë.
70 Mana rispitashojcunaga llutallantami yarpanpis.
Nogami ichanga cushicö yachachicuyniqui nishanta cumlir.
71 Nogapäga allimi casha pengayman churamashan.
Chaynöparämi layniquicunata yachacushcä.
72 Nogapäga waranganpa guellaypitapis goripitapis mas allimi gam yachachimashayquega.
Yod
73 Quiquiquimi ruramashpayqui formacächimarayqui.
Yarpayta goycamay ari mandamintuyquicunata yachacunäpaj.
74 Gamta rispitashojcunaga ricamashpan cushicongami.
Nogaga palabrayqui niycashanmanmi yäracö.
75 Tayta Dios, nogaga musyämi llapanpita alli jusgaj cashayquita.
Quiquë imatapis rurashäpitami ñacachimanquipis.
76 Cuyacoj cayniqui nogataga cushicachimächun
aunimashayquino.
77 Cuyapäcoj cashayquita musyachimänayquipaj cawachimay.
Nogaga yachachicuyniquita cumlirmi cushicö.
78 Mana rispitacojcunaga pengaycho cachun.
Paycunaga jitapämallarmi ñacaycächiman.
Nogami ichanga willapämashayquicunallata yarparäcushaj.
79 Gamta rispitashojcunaga, estatutuyquita cumlejcunaga nogawan shuntacächun.
80 Gampa layniqui niycashallanman shongöpis yarpächun.
Chaynöpami imapitapis mana pengacushächu.
Caf
81 Salbamänayquitami pasaypa shuyaraycä.
Palabrayquimanmi yäracuycä.
82 Gam aunimashayquita ricchacuycaptillämi ñawëpis chulluycan.
Chaymi «¿imayraj shamunqui shacyächimänayquipaj?» në.
83 Llapan gongashana auquinna cashpäpis,
gampa layniquicunataga manami gongärächu.
84 ¿Imaycamaraj awantashaj?
¿Imayraj jusganqui gaticachämajcunataga?
85 Mana rispitashojcunami y yachachicuyniquitapis mana wiyacoj
runacunami mana alliman chayanäta munaycan.
86 Yanapaycamay ari.
Imatapis mana rimapaycaptëmi gaticacharcaycäman.
Gampa mandamintuyquega llapanpis rasun cajllami.
87 Ichicllapami pishisha wañunäpis.
Chayno caycarpis manami gongaycushcächu willapämashayquicunata cumliytaga.
88 Cuyacoj cashayquimanno masta cawachimay ari.
Chaura estatutuyquicunatapis cumlishämi.
Lámed
89 Tayta Dios, palabrayquega mana gongacajmi.
Syëluno mana ushacajmi caycan.*
90 Aunishayquitaga imaycamapis cumlinquimi.
Gammi tacyachishcanqui cay pachata.
Chaymi mana cuyucunchu.
91 Ima-aycapis gam nishayquinöllami caycan.
Chaycunaga llapanpis gampa munaynillayquichömi caycan.
92 Yachachicuyniqui mana cushicachimaptenga
llaquicuycällarmi wañöman caran.
93 Manami imaypis gongashäpächu willapämashayquicunataga.
Chaycunami cawaycächiman.
94 Salbaycamay ari. Nogaga gampami cä.
Willapämashayquicunataga cumliycämi.
95 Fiyucunaga shuyarpaycäman imay örapis wañuchimänallanpämi.
Nogami ichanga estatutuyquicuna nishallanta cumliycä.
96 Nogaga llapantapis ricashcä ushacajllatami.
Mandamintuyquicunami ichanga imaypis mana ushacanchu.
Mem
97 Nogapäga fiyupa allimi yachachicuyniquicuna.
Imay örapis chaytaga yarparaycämi.
98 Mandamintuyquicunataga imaypis yarparaycämi.
Chaycunami nogataga chiquimajcunapitapis mas yachaj cayman churamasha.
99 Yachachimajcunapitapis masmi tantiyä.
Chaynöga tantiyä estatutuyquicunata yarpararmi.
100 Yachajcunapitapis masmi tantiyä.
Chaynöga caycä willapämashayquicunata yarpararmi.
101 Mana alli ruraycunataga manami ruränachu
palabrayquita wiyacunäpaj.
102 Alli arriglar jusgashayquicunataga manami gongashcächu.
Chaynöga caycä gam yachachimaptiquimi.
103 Shimëchöga mil-abëjapa mishquinpitapis masmi mishquëman palabrayquega.*
104 Willapämashayquicunata wiyacurmi yarpaysapayashcä.
Chaymi fiyupa chiquë llutan ruraycunataga.
Nun
105 Palabrayquega juc achquinömi.
Purinäpaj caminupa achquipämajnömi caycan.*
106 Cumlinäpaj jurashätaga cumlishämi:
Allita ruranäpaj nimashayquitaga simri cumlishämi.
107 Tayta Dios, fiyupami llaquicuycä.
Palabrayqui nishanno cawachimay ari.
108 Gamta mañacamushäta aunimay Tayta Dios.
Alli arriglar jusgashayquita musyaycachimay ari.
109 Wañuchimaytami munarcaycan.
Chaypis yachachimashayquitaga manami gongächu.
110 Fiyucuna mana alliman chayachimayta munaptinpis
willapämashayquitami nogaga wiyacö.
111 Estatutuyquitami erensyatano chasquicushcä.
Chaymi nogataga cushicachiman.
112 Layniquicunata llapan shongöpa yachacuytami munä.
Imaycamapis wiyacuytami munä.
Sámej
113 Ishcay cära runacunataga manami ricaytapis munallächu.
Yachachicuyniquitami ichanga cuyä.
114 Gammi canqui washämaj, chapämaj.
Gampa palabrayquimanmi yäracö.
115 ¡Mana allita rurajcuna ñaupäpita witicuy!
Nogaga Diosnëpa mandamintuntami cumlishaj.
116 Aunimashayquino yanapämay. Chauraga masta cawashämi.
Gamman yäracaycämuptëga ama mana alliman chayachimaychu.
117 Salbaycamay ari. Chauraga cawashärämi.
Layniquitapis cumlishämi.
118 Layniquita cachaycojtaga gam disprisyanquimi.
Chaura chay runacunaga quiquillanmi llutanman chayan.
119 Cay pachacho caj fiyucunataga ganratanömi ricanqui.
Chaymi nogaga estatutuyquicunata fiyupa cuyä.
120 Gamta manchacur nogaga sicsicyaycä.
Imanöpis jusganayquipaj cashayquipitami fiyupa llaquicö.
Ayin
121 Imaypis allillatami rurashcä.
Ñacachimajcunapa maquinmanga ama cachaycamaychu.
122 Noga allilla goyänäpaj yanapaycamay ari.
Fiyucunaga ama ñacachimächunchu ari.
123 Ñawëpis chulluycan salbamänayquipaj ricchacur shuyaraycaptillämi,
aunimashayquita cumlimänayquipaj shuyaraycaptillämi.
124 Yanapaycamay ari cuyacoj cashayquimanno.
Layniquicunata yachachimay.
125 Nogaga sirbishojniquimi cä. Tantiyaycachimay.
Nogaga estatutuyquicunata yachacuytami munä.
126 Tayta Dios jusganayquipaj caj diya chayamushanami.
Mana wiyacojcunaga yachachicuyniquita manami cumlishachu.
127 Nogami ichanga allinnin goripitapis masraj mandamintuyquicunata cuyä.
128 Chaymi nogaga willapämashayquino goyä.
Llutan ruraycunataga llapantami chiquë.
Pe
129 Estatutuyquicunaga fiyupa allimi.
Chaymi nogaga wiyacö.
130 Palabrayquiwan tantiyachiptenga
mana yachaj runapis allimi tantiyan.
131 Amatarmi munä mandamintuyquicunata masta yachacuyta.
132 Tayta Dios, rispitashojcunataga allimi ricanqui.
Chayno nogatapis cuyapämashpayqui alli ricaycamay ari.
133 Aunimashayquino yanapämay ari.
Ama camacächiychu noga mana allita ruranätaga.
134 Runacuna ñacachimänanpita salbaycamay.
Nogaga willapämashayquicunata cumliytami munä.
135 Nogataga alli ñawiquiwan ricaycamay ari.
Layniquicunatapis yachachimay.
136 Yachachishayquicunata mana cumliptinmi
nogaga fiyupa wagä.
Tsade
137 Tayta Dios, gamga juchaynajmi canqui.
Rasun cajtami llapantapis jusganqui.
138 Estatutuyquicunaga llapanpis
allimi, rasun cajllami.
139 Nogaga fiyupami rabyä.
Chiquimajcuna palabrayqui nishanno mana cumliptinmi rabyä.
140 Gam aunishayquega rasun cajmi.
Chaymi aunishayquipita nogaga fiyupa cushicö.
141 Nogaga umildimi cä.
Pï-maypis manacajman churaman.
Chaypis manami gongächu willapämashayquicunataga.
142 Gamga llapantapis allimi jusganqui.
Yachachishayquipis rasun cajmi.
143 Fiyupa llaquicurmi imata ruraytapis mana camäpacurächu.
Mandamintuyquicunami ichanga cushicachimasha.
144 Estatutuyquicunaga allimi.
Sumaj tantiyaycachimay, allilla cawaycachimay ari.
Qof
145 Tayta Dios, llapan shongöpami mañacamö. Wiyaycamay ari.
Llapan layniquicunatami cumliyta munä.
146 Gamtami mañacamö.
Yanapämay ari estatutuyquita cumlinäpaj.
147 Manaräpis pacha waraptin jatarcur mañacamö yanapämänayquipaj.
Nogaga palabrayquimanmi yäracö.
148 Waray-waraymi ricchä aunishayquicunata yachacur.
149 Tayta Dios, gamga cuyapäcojmi canqui. Yanapaycamay ari.
Alli cashayquimanno cawachimay.
150 Fiyupa chiquimajcunaga gaticachämar taripaycämannami.
Yachachicuyniquicunatami ichanga gongaycush.
151 Tayta Dios, gamga ñaupallächömi caycanqui.
Mandamintuyquega llapanpis rasun cajllami.
152 Unaypita-pachanami musyä estatutuyquicunataga.
Chaytaga quiquiquimi camacächishcanqui imay-yajpis cananpaj.
Resh
153 Llaquicuycajtaga salbamay ari.
Yachachicuyniquitaga manami gongashcächu.
154 Faburnë jatarishpayqui jorgamay.
Aunimashayquita cumlir shacyächimay ari.
155 Layniquicunata mana wiyacuptin
fiyucunataga manami salbanquichu.
156 Tayta Dios, gamga fiyupami cuyapäcunqui.
Alli arriglaj cashayquimanno cawachimay ari.
157 Ñacachimajcuna chiquimajcunaga achcajmi caycan.
Chaypis nogaga manami gongaycöchu estatutuyquicunataga.
158 Juchasapacunata ricashpä pasaypami melanäcö.
Chay runacunaga palabrayquita manami wiyacunchu.
159 Tayta Dios fiyupami cuyä mandamintuyquicunataga.
Cuyacoj cashayquimanno cawachimay ari.
160 Palabrayquega llapanpis rasun cajllami.
Alli arriglaj cashayquega imaypis manami rucangachu.
Shin
161 Mana rimapaycaptë munayniyoj runacuna gaticachämajtaga manami manchacöchu.
Gampa palabrayquitami ichanga manchacö.
162 Aunimashayquiman yäracurmi cushisha caycä.
Pamparaycaj guellayta tariycojnörämi cushisha caycä.
163 Llullacuytaga fiyupami pengacö.
Yachachicuyniquitaga amatarmi cuyä.
164 Alli arriglaj captiquimi
imay örapis gamta alabaycä.
165 Yachachicuyniquita cumlejcunaga cushishami goyan.
Paycunataga imapis manami juchaman tunichinchu.
166 Tayta Dios, nogaga mandamintuyqui niycashanno llapantami cumlishcä.
Salbamänayquitami munaycä.
167 Nogaga estatutuyquita wiyacömi.
Llapan shongöpami cuyä.
168 Nogaga willapämashayquitami estatutuyquitami wiyacö.
Gam musyanquimi imano goyashätapis.
Tav
169 Tayta Dios, ruwacur mañacamushätaga wiyaycamay.
Palabrayquicho caycashanno tantiyaycachimay.
170 Mañacaycämushätaga wiyaycamuy ari.
Aunimashayquino salbaycamay.
171 Alabansacunawanmi alabashayqui.
Gammi yachachimashcanqui layniquicunata.
172 Aunimashayquipitami alabashayqui.
Mandamintuyquicunaga llapanpis allillami.
173 Gamga yanapämänayquipaj listulla caycay.
Willapämashayquicunata nogaga llapantami cumliycä.
174 Tayta Dios, salbaycamay ari.
Nogaga yachachimashayquita wiyarmi cushicö.
175 Alabanäpämi cawayta munä.
Alli arriglaj cashpayqui yanapaycamay.
176 Nogaga uyshanömi pantacäcushcä.*
Ashimaj shaycamuy ari.
Nogaga manami gongashcächu mandamintuyquicunata.
* 119:3 Sal. 1.1–2 * 119:19 Sal. 39.12; 1Ped. 2.11 * 119:64 Sal. 33.5 * 119:89 Isa. 40.8 * 119:103 Sal. 19.10 * 119:105 Prov. 6.23 * 119:176 Isa. 53.6; Jer. 50.6; Eze. 34.11–16